秦中吟十首 重賦
作者：白居易
朝代：唐

paragraphs: 厚地植桑麻，所要濟生民。
生民理布帛，所求活一身。
身外充征賦，上以奉君親。
國家定兩稅，本意在愛人。
厥初防其淫，明敕內外臣。
稅外加一物，皆以枉法論。
奈何歲月久，貪吏得因循。
浚我以求寵，斂索無冬春。
織絹未成匹，繰絲未盈斤。
里胥迫我納，不許暫逡巡。
歲暮天地閉，陰風生破村。
夜深煙火盡，霰雪白紛紛。
幼者形不蔽，老者體無溫。
悲喘與寒氣，幷入鼻中辛。
昨日輸殘稅，因窺官庫門。
繒帛如山積，絲絮如雲屯。
號爲羨餘物，隨月獻至尊。
奪我身上煖，買爾眼前恩。
進入瓊林庫，歲久化爲塵。